stanford-oval/wikipedia huggingface dataset:
Matheus Cunha
Maajoukkueura

Heinäkuussa 2021 Cunha edusti maataan Tokion kesäolympialaisissa, jossa Brasilia voitti kultamitalin. Cunha pelasi viisi ottelua ja teki turnauksessa kolme maalia, joista yhden loppuottelussa. Hän teki ensiesiintymisensä Brasilian A-maajoukkueessa syyskuussa 2021 Chileä vastaan pelatussa MM-karsintaottelussa.
Vardenesetin kirkko

| Vardenesetin kirkko Vardeneset kirke |
| --- | --- |

Sijainti:  Stavanger, Norja
Kirkkokunta:  Norjan kirkko
Hiippakunta:  Stavangerin hiippakunta
Rakentamisvuosi:  2000
Materiaali:  kivi
Istumapaikkoja:  450
Lisää rakennusartikkeleitaArkkitehtuurin teemasivulla
Vardenesetin kirkko (norj. Vardeneset kirke) on Stavangerin kunnassa Norjassa sijaitseva kivikirkko vuodelta 2000.
Aiheesta muualla

Kuvia tai muita tiedostoja aiheesta Vardenesetin kirkko Wikimedia Commonsissa
Sunden kirkko

| Sunden kirkko Sunde kirke |
| --- | --- |

Sijainti:  Stavanger, Norja
Kirkkokunta:  Norjan kirkko
Hiippakunta:  Stavangerin hiippakunta
Rakentamisvuosi:  1984
Suunnittelija:  Reidar Vollan
Materiaali:  betoni
Istumapaikkoja:  650
Lisää rakennusartikkeleitaArkkitehtuurin teemasivulla
Sunden kirkko (norj. Sunde kirke) on Stavangerin kunnassa Norjassa sijaitseva betonikirkko vuodelta 1984.
Kuvia

Kirkkosali
Aiheesta muualla

Kuvia tai muita tiedostoja aiheesta Sunden kirkko Wikimedia Commonsissa
Vardenin kirkko

| Vardenin kirkko Varden kirke |
| --- | --- |

Sijainti:  Stavanger, Norja
Kirkkokunta:  Norjan kirkko
Hiippakunta:  Stavangerin hiippakunta
Rakentamisvuosi:  1967
Materiaali:  tiili
Istumapaikkoja:  430
Lisää rakennusartikkeleitaArkkitehtuurin teemasivulla
Vardenin kirkko (norj. Varden kirke) on Stavangerin kunnassa Norjassa sijaitseva tiilikirkko vuodelta 1967.
Aiheesta muualla

Kuvia tai muita tiedostoja aiheesta Vardenin kirkko Wikimedia Commonsissa
Luettelo vallassa olevista monarkeista

Tämä on luettelo vallassa olevista monarkeista. Luettelo sisältää vain itsenäisten valtioiden monarkit. Luettelossa on otettu huomioon myös kaikki  Kansainyhteisön monarkiat, joiden valtaistuimella on kuningas Charles III.Luetteloon ei  kuulu ne monarkiat, jotka ovat pienten osavaltioiden, kuten Malesian ja Arabiemiraattien, hallitsijoita. Luettelo on maanosittain aakkosjärjestyksessä.
Nimilista

Nimilista on joukko ihmisten nimiä, jotka listan aiheen osalta liittyvät läheisesti toisiinsa. Nimilistoja käytetään arkisissa tilanteissa esimerkiksi nimenhuudon yhteydessä. Yleisesti tunnetuilla nimilistoilla on usein negatiivinen sävy.
Nimilistat ja niiden aktiivinen käyttäminen lehdistössä, radiossa, televisiossa ja muissa mahdollisissa tiedotusvälineissä mahdollistaa epäilysten herättämisen listalla olevia kohtaan ja vaikeuttaa heidän toimintaansa. Äärimmäisissä tapauksissa nimilistat voivat olla listalla oleville jopa hengenvaarallisia kriisi- tai sotatilanteessa.
Nimilistoja käytetään muun muassa tietovuotojen yhteydessä, millä pyritään vaikuttamaan politiikkaan, hallintoon tai päätöksentekoon vaikuttavaan yleiseen mielipiteeseen.
Suomessa nimilistoja on käytetty politiikan välineenä 1990-luvun jälkeen useaan otteeseen muun muassa toimittaja Olli Ainolan paljastaman Tiitisen listan olemassaolon ja Ruusupuu-listan yhteydessä. Suomessa käsittelemättömäksi jäänyt lista on Crowleyn lista. 1970- ja 1980-luvulla puhuttiin Tehtaankadun listasta, jolle oli kerätty suomalaisten puolueiden edustajien Neuvostoliiton suurlähetystölle tekemiä ilmoituksia omien puolueidensa todennäköisesti neuvostovastaisista voimista. 1930-luvulla työnantajat keräsivät niin sanottuja mustia listoja kommunisteista heidän palkkaamisensa estämiseksi. Mustiksi listoiksi on nimitetty yleensä luetteloita epäsuosioon joutuneista tai epäluotettavista henkilöistä.
Yhdysvaltain presidentti Richard Nixon laati omaan käyttöönsä ”vihollislistan”, jossa lueteltiin hänen poliittisia vastustajiaan. Nixonin nimilista tuli vuonna 1973 julkisuuteen ja herätti paljon huomiota. Monet Nixonin vastustajat olivat suorastaan ylpeitä nimensä esiintymisestä listalla.
Anedjib

Anedjib oli muinaista Egyptiä 1. dynastian aikaan vuoden 2925 eaa. tienoilla hallinnut faarao.
Isänsä ja edeltäjänsä tavoin Anedjib kuvattiin päässään Egyptin kaksoiskruunu, joka symboloi hänen valtaansa Ylä- ja Ala-Egyptissä. Anedjibin hallituskaudella oli kuitenkin ilmeisesti jatkuvia mellakoita ja kapinoita, jotka saattavat osoittaa, että Anedjib hallitsi vain toista maata. Myöhemmin hallituskautensa aikana hän alkoi käyttää itsestään titteliä "kaksi herraa" painottaakseen valtaansa koko Egyptiin.
Anedjib otti vaimokseen ja kuningattarekseen Betrest-nimisen naisen, joka ilmeisesti oli suoraa sukua aikaisemmille kuninkaille. Näin Anedjib pyrki "laillistamaan" valtansa. Hän saattoi myös anastaa vallan itselleen. Tähän viittaa mm. se, että Anedjibin nimi korvattiin hänen seuraajansa nimellä ja hänen rakennuttamiaan monumentteja turmeltiin.
Anedjib on ensimmäinen Sakkaran kuningasluettelossa mainituista kuninkaista, mikä viittaisi siihen, että hän ei ole suoraa sukua memfisläisille kuninkaille.
Anedjibin hallituskaudelta on säilynyt häntä itseään kuvaavia patsaita, jotka ovat vanhimmat löydetyt faaraota kuvaavat patsaat.
Anedjibin oma hauta on varsin yksinkertainen ja koristelematon, mutta hänen hallituskaudellaan eläneen Nebitka-nimisen henkilön (mahdollisesti Anedjibin visiiri) suurta hautaa pidetään Djoserin porraspyramidia edeltäneenä askeleena arkkitehtuurisessa suunnittelussa.
Autojuna

Suomalainen kaksikerroksinen Gd-autonkuljetusvaunu Turun rautatieasemalla vuonna 2023.
Autojuna on matkustajajuna, jossa voi kuljettaa myös matkustajien autoja. Autojunassa on päivä- ja makuuvaunujen ohella autonkuljetusvaunuja, joihin autot lastataan matkan ajaksi. Autoissa oleskelu matkan aikana on yleensä kielletty, mutta esimerkiksi Kanaalin tunnelin Le Shuttle -autojunassa oleskellaan omassa autossa matkan ajan. Joissakin maissa matkustajien autot saatetaan kuljettaa perille eri junalla kuin matkustajat. Autojunatoiminta on vähentynyt tai loppunut kokonaan monissa maissa 2000-luvun vaihteen molemmin puolin moottoritieverkoston jatkuvasti kehittyessä. Myös lentomatkustus ja autonvuokraus ovat kilpailijoita oman auton mukaanotolle.
Historiaa

Rautateiden alkuvuosina 1900-luvun taitteessa brittiläiset ja irlantilaiset rautatieyhtiöt harjoittivat vauraan väen hevosvankkureiden kuljetusta isäntiensä mukana junissa muun muassa Skotlantiin ja Rivieralle. Suurin tarve tällaiselle palvelulle oli sotilasajoneuvoilla. Sveitsissä rautatieyhtiöt alkoivat 1900-luvun alkuvuosikymmeninä, ennen kuin maantietunneleita juuri oli, tarjota autojenkuljetuspalvelua Alppien ali louhittujen Simplonin ja Gotthardin rautatietunneleiden läpi, ja pian palvelua tarjosivat myös Itävallan ja Italian kansalliset rautatieyhtiöt omissa tunneleissaan.
Länsi-Euroopassa autojunatoimintaa Pohjois-Saksan ja Välimeren rannikon välillä oli jo 1960-luvun alussa, ja Ruotsissakin se alkoi kesäkuukausina Tukholman ja Malmön välillä vuonna 1961. Autojunatoiminta Ruotsissa loppui 1990-luvun alussa, mutta 2020-luvun taitteessa sen jatkamisesta alettiin taas keskustella ympäristösyistä käyttäen esimerkkeinä Saksan ja Suomen autojunia.
Autojunat Suomessa

Suomessa autovaunuja on etelän ja pohjoisen välillä kulkevissa yöjunissa. Henkilö- tai pakettiautonsa voi lastata junaan vain asemilla, joille on rakennettu erityinen autojunan lastausramppi. Tällainen ramppi on Etelä-Suomessa Helsingissä (Pasilan autojuna-asema), Tampereella ja Turussa sekä Pohjois-Suomessa Oulussa, Rovaniemellä, Kemijärvellä ja Kolarissa. Suosituimmat autojuna-asemat ovat Pasila ja Rovaniemi. Aiemmin autojunalla pääsi myös Kainuuseen Kontiomäen rautatieasemalle.
Autojunatoiminta sai Suomessa alkunsa toukokuussa 1968, jolloin ensimmäiset henkilöautot lähtivät junamatkustajien ”matkatavarana” Pasilan konepajalla valmistetulla neliakselisella, pikajunaan kytketyllä kuljetusvaunulla Helsingistä Kemiin.
Autojunat kulkevat lähinnä joulu- ja hiihtolomasesonkien aikana talvisin. Nykyisin palvelua on laajennettu muun muassa Lapin syysruskan viikoille.
Muualla maailmassa

Kanaalin tunnelissa sekä Alppien rautatietunneleissa liikennöi runsaasti autojunia. Englannin kanaalin alittavissa LeShuttle-junissa automatkustajat pysyvät autoissaan, mutta voivat jaloitella tasalattiaisissa autovaunuissa, joissa on WC:t muttei muita palveluita. Junan autovaunuihin otetaan myös rekkoja ja jopa kaksikerroksisia busseja.
Saksassa autojunat ovat olleet kaikkein suosituimpia, ja niillä on päässyt sieltä pisimmillään Espanjaan ja Italiaan. Vuoteen 2016 asti autojunaliikennettä hoiti valtiollinen Deutsche Bahn, kunnes se siirtyi osin Itävallan junayhtiölle ÖBB:lle (linjat Hampuri–Wien ja Hampuri–Innsbruck) ja osin yksityiselle Bahn Touristik Express -yhtiölle (linja Hampurista Saksan lounaiskulman Lörrachiin). Lisäksi yksityinen Urlaubs-Express hoitaa kesäisin autojunalinjaa Düsseldorfista Italian Veronaan.
Ranskassa SNCF-rautatieyhtiö hoiti autojunayhteyksiä Pariisista Avignoniin, Marseilleen, Touloniin, Saint-Raphaëliin ja Nizzaan 60 vuoden ajan, kunnes palvelu lakkautettiin joulukuussa 2019.
Australiassa autojunapalvelua tarjotaan itä-länsisuuntaisella Indian Pacific -reitillä (Adelaide–Perth) ja etelä-pohjoissuuntaisella The Ghan -reitillä (Adelaide–Darwin) halki mantereen.
Yhdysvalloissa yksityinen Auto-Train Corporation alkoi vuonna 1971 tarjota autojunapalvelua liittovaltion pääkaupungista Washingtonista Floridaan kanadalaisilla Autorack-vaunuilla, joista Kanadassa oli jo pidempi käyttökokemus. Palvelu laajeni 1974 toiselle reitille, jonka lähtöpiste oli Louisville Kentuckyssa. Suosiosta huolimatta toiminta ei kannattanut ja yritys teki konkurssin 1981, mutta Amtrak-yhtiö elvytti itärannikon linjan onnistuneesti vuonna 1983, ja se toimii yhä.
Autonkuljetusvaunuja Pasilan autojuna-asemalla vuonna 2022.
Saksalainen autojuna vuonna 2006.
Amenemhet III

Amenemhet III:n rintakuva Intian kansallismuseossa, New Delhissä.
Amenemhet III oli muinaista Egyptiä 12. dynastian aikaan vuosina 1844–1797 eaa. hallinnut faarao.
Valtakausi

Manethon mukaan Amenemhet olisi hallinnut ainoastaan 8 vuotta, mutta hänen rakennuttamistaan monumenteista voidaan päätellä, että tämä on todennäköisesti käännösvirhe. Torinon papyrus ilmoittaa Amenemhetin hallitusajaksi 40 vuotta. Amenemhet jakoi valtaistuimen seuraajansa Amenemhet IV:n kanssa hallituskautensa lopussa.
Amenemhet III:n isä oli hänen edeltäjänsä Senusret III ja hänen äitinsä Sobekshedty-Neferu. Häntä pidetään yhtenä 12. dynastian huomattavimmista kuninkaista, hänen rauhallisen hallituskautensa aikana keskivaltakunnan kulttuuri oli huipussaan. Amenemhetillä oli ainakin yksi poika, Amenemhet IV - hän saattoi olla myös pojanpoika - josta tuli hänen seuraajansa, sekä kaksi tytärtä, Neferuptah ja Sobekneferu, josta tuli hallitsija Amenemhet IV:n jälkeen.
Amenemhet III:n tiedetään aloittaneen monia rakennustyömaita ympäri Egyptiä. Hän rakennutti muun muassa Faijumiin suuret siipirattaat, joilla Niilin vesiä saatiin ohjattua kauemmaksi rannoista näin luoden laajan viljelyskelpoisen alueen.  Lisäksi hän rakennutti kaksi suurta patsasta Faijumin eteläpuolelle, Sobekin temppelin Krokodilopolikseen sekä laajennutti Ptahin temppeliä Memfiksessä.
Hallituskaudellaan Amenemhet ei suorittanut edeltäjänsä tavoin suuria sotilaallisia kampanjoita. Hän piti linnakkeet ja sotilaat Nubiassa, mutta ei pyrkinyt laajentamaan rajoja etelämmäksi. Amenemhet pyrki kuitenkin jatkamaan isänsä perinteitä vähentämällä aateliston ja virkamiesten valtaa. Hän kielsi muun muassa kuninkaallisten virkojen periytymisen isältä pojalle.
Hautapaikakseen Amenemhet valitsi Dahshurin, jonne hän rakennutti niin sanotun mustan pyramidin. Amenemhet II:n, Senusret III:n ja Sneferun pyramidien läheisyyteen rakennettu pyramidi poikkesi aikalaisistaan siten, että sen perustuksia ei kaivettu peruskallioon asti, vaan ne rakennettiin tiivistetyn pohjamaan päälle. Osittain tästä syystä pyramidi alkoi heti valmistumisen jälkeen halkeilla ja Amenemhet hylkäsi sen. Pyramidin pohjoispuolella olevat Amenemhetin perheelle suunnitellut haudat kuitenkin otettiin käyttöön. 13. dynastian faarao Hor haudattiin todennäköisesti sinne.
Hylättyään Dahshurin pyramidinsa Amenemhet rakennutti itselleen uuden pyramidikompleksin Hawaraan. Dahshurin pyramidin tavoin sen runko oli tehty mutatiilistä, jotka oli peitetty kalkkikivellä. Poikkeuksellista Hawaran pyramidissa oli se, että hautakammio oli kaiverrettu yhdestä ainoasta kivestä, joka on painanut noin 110 tonnia. Pyramidia ympäröi valtava 28 000 neliömetriä käsittävä muurirakennelma. Tämä onkin mahdollisesti ollut esikuvana labyrintti-myyteille, sillä se sisälsi useita kiemurtelevia käytäviä ja maanalaisia huoneita. Amenemhetin pyramidikompleksi on pinta-alaltaan Keskivaltakunnan suurin.
Amenemhetin hallituskaudella Egyptistä oli tullut hyvin rikas valtio, mikä nähdään jo hänen rakennuttamiensa monumenttien määrästä ja koosta.  Kuitenkin Amenemhetin hallituskauden loppua kohti Niilin tulvat alkoivat heikentyä. Koska Niilin tulvat olivat egyptiläisen maatalouden elinehto, niiden heikennyttyä alkoi Egyptin talous kärsiä. 12. dynastian ja Keskivaltakunnan tuhoutumisen katsotaankin alkaneen Amenemhetin hallituskauden lopussa.
Muisto

Amenemhet haudattiin lopulta pyramidiinsa Hawaraan hänen tyttärensä Neferuptahin haudan viereen. Molemmat haudoista on kuitenkin ryöstetty ja osin tuhottu muinaisina aikoina, joten hautauksesta ei ole saatu tarkempaa tietoa.
Amenemhet III:tä palvottiin myöhemmin myös kreikkalais-roomalaisen kauden aikana Lameres-nimellä.
Aiheesta muualla

Kuvia tai muita tiedostoja aiheesta Amenemhet III Wikimedia Commonsissa
| 0 | 1 | 2 |
| --- | --- | --- |
| Edeltäjä: Senusret III | Egyptin faarao 12. dynastia | Seuraaja: Amenemhet IV |
| Auktoriteettitunnisteet  |
| --- | --- |
Kansainväliset:  FAST  ISNI  VIAF 2  WorldCat 
Kansalliset:  Saksa  Israel  Yhdysvallat 
Henkilöt:  Deutsche Biographie  DDB
Puolipiste

|  Välimerkit |
| --- | --- |
piste: .
pilkku: ,
kaksoispiste: :
puolipiste: ;
kysymysmerkki: ?
huutomerkki: !
heittomerkki: ’
lainausmerkit: ” ”, » », ’ ’
viivamerkit: -, –, —, −
sulkeet: ( ), [ ], { }, ⟨ ⟩
kolme pistettä: …
vinoviiva: /
kenoviiva: \
välilyönti:  
Puolipiste (;) on eräs välimerkki.
Puolipiste suomen kielessä

Puolipisteellä on suomen kielessä seuraavat tehtävät ja ominaisuudet:
Puolipistettä käytetään lauseiden erottamiseen, kun pilkku on liian tehoton ja piste liian voimakas välimerkki. Se sitoo kaksi lausetta yhteen konjunktioiden tavoin. Puolipisteen jälkeen virke jatkuu pienellä kirjaimella:
Puolipistettä käytetään myös luetteloissa erottamaan alkioita, kun pilkusta seuraisi sekaantumisen vaara:
Pisteen koordinaattien erottamiseen toisistansa toisen sisältäessä desimaaliosan:
Luetteloissa puolipistettä käytetään luokkien välillä:
Sanakirjamääritelmissä puolipistettä käytetään kahden eri vaihtoehtoisen määritelmän välissä:
Puolipiste tietokoneissa

Tietokoneissa ; koodataan eri merkistöissä seuraaville arvoille:
Puolipiste tietokoneissa > Ohjelmoinnissa

Useissa ohjelmointikielissä puolipiste merkitsee lauseen päättymistä. Tällaisia kieliä ovat mm. C, C++, C#, PHP, JavaScript ja Java. Joissain kielissä puolipistettä käytetään argumenttierottimena.
Aiheesta muualla

Kuvia tai muita tiedostoja aiheesta Puolipiste Wikimedia Commonsissa
Diaari

Diaari eli diaario tarkoittaa luetteloa, johon merkitään aikajärjestyksessä virastoon tai laitokseen saapuneet tai sieltä lähteneet asiakirjat. Sana pohjautuu latinan sanaan diarium, joka tarkoittaa päiväkirjaa.
Diaari on sidottu kirja, kortisto tai atk-järjestelmä. Siihen merkitään asiakirjalle sen saapuessa annettava oma diaarinumero, saapumispäivä, lähettäjän nimi ja lähettäjän asiakirjamerkinnät sekä lyhyesti asian sisältö. Näiden lisäksi kirjataan kaikki asian vuoksi tehdyt välitoimet eli kirjeenvaihto ja välipäätökset sekä lopullinen toimi tai päätös. Myös viraston omista aloitteista tehdään vastaavat merkinnät. Diaarinumero merkitään kaikkiin asiaa koskeviin asiakirjoihin. Diaarimerkintä on yleensä julkinen ja se vahvistaa asiakirjan saapuneen viranomaiselle.
Julkisuuslaki edellyttää viranomaisilta hyvää tiedonhallintatapaa, minkä takia diaarijärjestelmät ovat viranomaisille käytännössä pakollisia.
Sanaa diaari on aikoinaan käytetty myös ajantapahtumista kertovista muistiinpanoista, joita laadittiin erityisesti luostareissa.
Sanastoa

a.a. tai aa on lyhenne latinan fraasista ad acta. Se tarkoittaa, että asia arkistoidaan ilman muita toimenpiteitä kuten päätöksiä.
AD on lyhenne sanasta anomusdiaari. Siihen merkitään yksityisiltä henkilöiltä tai yhteisöiltä saapuneet asiakirjat.
BD on lyhenne ruotsin sanasta brevdiarium, joka on  suomeksi kirjediaari.
dnro on diaarinumeron lyhenne.
KD eli kirjediaari on luettelo, johon merkitään eri viranomaisilta tai laitoksilta saapuneet asiakirjat.
SalD on lyhenne sanoista salainen diaari, johon merkitään salaiset asiat.
SD on lyhenne ruotsin sanasta supplikdiarium eli anomusdiaari.
res. fin. on lyhenne sanoista resolverat finaliter, asia loppuunkäsitelty.
res. inter. tarkoittaa välipäätöstä.
aktata virastoslangissa: tehdä merkintä ad acta diaariin ja arkistoida asia ilman toimenpiteitä.
finaloida virastoslangissa: tehdä lopullinen päätös ja merkitä res. fin. sekä päivämäärä ja tehdyt toimet diaariin.
Separatismi

Separatismi on liikehdintää jonkin alueen tai väestön irrottamiseksi nykyisestä valtiomuodostelmasta. Separatismin taustalla olevia syitä voivat olla taloudelliset tekijät tai poliittiset tekijät, kuten nationalismi ja alueelliset tai etniset erimielisyydet. Separatismin kannattajaa kutsutaan separatistiksi.
Monissa maissa separatistinen toiminta on kiellettyä ja ankarasti rangaistavaa. Separatismiin saattaa liittyä myös terrorismi tai muu sotilaallinen toiminta.kenen mukaan? Separatisteina pidetyt liikkeet eivät aina itse julistaudu separatisteiksi, vaan pitävät itseään usein ennemmin nationalisteina, jotka auttavat omaa kansaansa.
Separatistisina pidettyjä liikkeitä > Poliittisia

Alaskan itsenäisyyspuolue, Alaskan  itsenäisyyttä ajava puolue
EH Bildu, Baskimaan ja Navarran  itsenäisyyttä ajava puolue
Batasuna, Baskimaan  itsenäisyyttä ajava puolue
Vapausrintama plus, itsenäistä Volkstaatia ajava puolue
Parti Breton, Bretagnen  itsenäisyyttä ajava puolue
Partido Independentista Puertorriqueño, Puerto Ricon  itsenäisyyttä ajava puolue
Skotlannin kansallispuolue, Skotlannin  itsenäisyyttä ajava puolue
Kurdistanin isänmaallinen liitto, Irakin Kurdistanin  itsenäisyyttä ajava puolue
Färsaarten kansanpuolue,  Färsaarten itsenäisyyttä ajava puolue
Ahvenanmaan tulevaisuus, Ahvenanmaan itsenäisyyttä ajava puolue
Taiwanin itsenäisyyspuolue
Nunatta Qitornai, Naleraq, Siumut ja Inuit Ataqatigiit, Grönlanninn itsenäisyyttä ajavat puolueet
Plaid Cymru, Walesin  itsenäisyyttä ajava puolue
Vlaams Belang, Flanderin itsenäisyyttä ajava puolue
MULTI, rauhanomainen intiaanijärjestö Meksikossa
Karenien itsenäisyysliike Burmassa
Candidatura d’Unitat Popular , Katalonian  ja Valencian itsenäisyyttä ajava puolue
Katalonian tasavaltalainen vasemmisto, Katalonian  itsenäisyyttä ajava puolue
Bloc Québécois ja Parti Québécois, Quebecin  itsenäisyyttä ajavat puolueet
The Order, valkoista separatismia kannattanut järjestö Yhdysvalloissa
Afrikaner Weerstandsbeweging, eteläafrikkalainen järjestö, joka pyrkii afrikaanerien Volkstaatin luomiseen
Separatistisina pidettyjä liikkeitä > Sotilaalliset

ETA, Baskimaa, Espanja ja Ranska (lakkautettu vuonna 2018)
FLEC, Cabinda
Ogadenin kansallinen vapautusrintama, Ogaden
Irlannin tasavaltalaisarmeija
Kurdistanin työväenpuolue, Kurdistan (Turkki, Irak, Iran)
Kosovon vapautusarmeija, Kosovo
Donbassin kansanarmeija, Ukraina (Luhansk ja Donetsk)
Vapaa Aceh -liike, Aceh, Indonesia
Organisasi Papua Merdeka, Papua ja Länsi-Papua, Indonesia (Papuan konflikti)
Aiheesta muualla

Wikimedia Commonsissa on kuvia tai muita tiedostoja aiheesta .
Puolustusvoimat: Yhteiskunnan elintärkeiden toimintojen turvaaminen - Terrorismi sekä järjestäytynyt ja muu vakava rikollisuus (Arkistoitu – Internet Archive) (yetts.fi)
Analysis: Europe's separatists gain ground in crisis (englanniksi) (reuters.com)
Lineaarialgebra

Kolmiulotteisessa Euklidisessa avaruudessa jokainen taso kuvaa yhden lineaarisen yhtälön ratkaisujoukkoa. Kuvassa kolme tasoa kohtaa yhdessä pisteessä, joka on näiden kolmen lineaarisen yhtälön muodostaman yhtälöryhmän ratkaisu. Sininen viiva kuvaa suoraa, jolla tietyt kaksi yhtälöä kolmesta toteutuu.
Lineaarialgebra on matematiikan osa-alue, joka tutkii vektoreita, vektoriavaruuksia, lineaarikuvauksia ja lineaarisia yhtälöryhmiä. Vektoriavaruudet ovat nykyisin matematiikan keskeisimpiä käsitteitä. Lineaarialgebraa tarvitaan sekä abstraktissa algebrassa että funktionaalianalyysissä.
Historiaa

Lineaaristen yhtälöryhmien ratkaisu Gaussin eliminointimenetelmällä tunnettiin jo Kiinassa ennen ajanlaskun alkua. Moderni lineaarialgebra kehittyi paljon 1800-luvulla. Merkittäviä nimiä sen kehityksessä olivat muun muassa William Rowan Hamilton, Hermann Grassmann, Arthur Cayley ja James Joseph Sylvester.
Lineaariset yhtälöryhmät

Lineaarinen yhtälöryhmä, jossa on  m yhtälöä ja  n muuttujaa voidaan kirjoittaa yleisessä muodossa
\left\{{\begin{matrix}a_{11}\cdot x_{1}+a_{12}\cdot x_{2}+&\cdots &+a_{1n}\cdot x_{n}=b_{1}\\\vdots \\a_{m1}\cdot x_{1}+a_{m2}\cdot x_{2}+&\cdots &+a_{mn}\cdot x_{n}=b_{m}\end{matrix}}\right.
Saman asian voi kuitenkin kirjoittaa matriisimuodossa:
A\mathbf {x} =\mathbf {b} ,
jossa  A on  n\times m -kokoinen kerroinmatriisi, vektori  \mathbf {b}  sisältää alkiot  b_{1},...,b_{m} ja  \mathbf {x}  on ratkaistava vektori. Tämä on kätevin tapa muotoilla lineaariset yhtälöryhmät esimerkiksi tietokonelaskentaa varten.
Vektoriavaruudet

Lineaarialgebraa voidaan lähestyä matriisien ja lineaaristen yhtälöryhmien avulla. Yleisempi, mutta abstraktimpi tapa on kuitenkin käsitellä vektoriavaruuksia. Voidaan määrittää tietyt ominaisuudet, jotka vektoriavaruuden alkioiden ja niiden välisten laskutoimitusten on täytettävä. Vektoriavaruuksia ovat muun muassa matriisit. Itse asiassa osoittautuu, että kaikki äärellisulotteiset vektoriavaruudet voidaan ilmaista matriisien avulla. Lisäksi käy ilmi, että avaruuden dimensio määrittää täysin vektoriavaruuden, tarkemmin sanottuna kaikki samandimensioiset vektoriavaruudet ovat isomorfisia keskenään. Esimerkiksi mikä tahansa n-ulotteinen vektoriavaruus voidaan samaistaa  \mathbb {R} ^{n\times 1}-sarakevektorien muodostamaan avaruuteen.
Sovelluksia

Lineaarialgebraa käytetään paljon sekä puhtaassa matematiikassa että matematiikan sovelluksissa. Alla oleva lista ei ole täydellinen.
Sovelluksia > Geometria

Kaikenlaisten kappaleiden lineaarikuvauksia, kuten kiertoja, peilauksia, skaalauksia tai venytyksiä, voidaan kuvata matriisioperaatioilla. Niinpä lineaarialgebraa hyödynnetään muun muassa tietokonegrafiikassa.
Sovelluksia > Optimointi

Matemaattisessa optimoinnissa lineaariset optimointiongelmat kirjoitetaan matriisien avulla. Tällaista optimointia voidaan käyttää muun muassa taloustieteen ja tekniikan aloilla.
Sovelluksia > Tieteellinen laskenta

Lineaarialgebraa käytetään lähes kaikessa tieteellisessä laskennassa. Jos ongelma ei ole lineaarinen, sen voi usein approksimoida lineaariseksi, jotta sitä voidaan käsitellä tietokoneilla. Esimerkiksi osittaisdifferentiaaliyhtälöt, joilla voidaan kuvata kaikenlaisia ongelmia esimerkiksi fysiikassa, voidaan ratkaista likimääräisesti lineaarisina yhtälöryhminä. Tätä käytetään esimerkiksi sään ennustuksessa.
Sovelluksia > Funktionaalianalyysi

Funktionaalianalyysi käsittelee funktioavaruuksia. Ne ovat vektoriavaruuksia, joissa on lisäksi ylimääräistä rakennetta. Esimerkki funktioavaruudesta on Hilbertin avaruus, joka on erittäin tärkeä käsite esimerkiksi kvanttimekaniikassa.
Opetus

Lineaarialgebraa opetettiin Suomessa yliopistojen ulkopuolella muun muassa lukiossa vuosina 1998–1999 tehdyssä koulutuskokeiluissa.